hu hu hu hu en hu en hu hu hu hu hu hu hu en hu hbs_lat hu cs pl hu ms en hu hu fr hu hu hu hu hu hu hu hu hu hu hu hu hu hu hu hu hu hu hu en fr hu hu hu hu en hu hu hu en
Japán - INFO - Angkor Tours
JAPÁN | INFO                                                                    KETTESBEN | GYEREKEKKEL | BARÁTOKKAL
A japán szigetek éghajlata meglehetősen eltér egymástól, ami nem is csoda, hiszen az északi hideg Hokkaido és a trópusi Okinawa szigetek között 2900 km a távolság. A legtöbben Honshu szigetére érkeznek (itt van Tokió, Kioto és Osaka is), ahová a trópusi viharok miatt forró és nyirkos júniust és júliust kivéve bármikor bátran utazhatunk. A legjobb időszak a kora tavasz (március és kora április) vagy a késő ősz (október második fele és december eleje), hogy a szigetet bejárjuk. Aki nem szereti a tömeget, annak érdemes elkerülnie az április közepén kezdődő cseresznyevirágzás és az október eleji színesedő falevelek időszakát, ilyenkor Japán nagyon zsúfolt és minden turistaszolgáltatásnak jelentősen magasabb az ára is. Télen a sziget északi fele havas, fagyos, síelésre alkalmas. Kyushu szigetének (Fukuoka, Nagasaki) éghajlata hasonló, ide a trópusi viharok csak augusztus-szeptember hónapban érnek. Okinawa csodálatos tengerpartja március közepétől október közepéig várja a tengerimádókat. Augusztus-szeptemberben fordulnak elő rövidebb trópusi záporok, de az ég ilyenkor is hamar kiderül utánuk. Hokkaidó éghajlata Szibériához hasonló: a fagyos tél után márciustól novemberig kellemes, kirándulós az idő.
Tokió és Osaka Budapestről egy átszállással 13-14 óra alatt elérhető. Nagoyába is repülhetünk, ide átlagosan 16 óra az átszállásos utazás ideje. Dél-Koreából repülővel Tokióba jutunk mintegy 2,5 óra alatt, vagy éjszakai kompjáratra is szállhatunk, az út Fukuokáig 12 óra.
Japánban a világhírű gyorsvasúttal, a Shinkansennel érdemes közlekedni, amely behálózza a szigeteket. Turisták speciális bérletcsomagokat válthatnak rá, ezt azonban előre, még itthon érdemes megrendelni, helyben nem vásárolható meg. A nagyvárosokban olajozottan működik a tömegközlekedés, kisebb településekre vonattal és busszal jutunk el, itt már kicsit kihívás a buszmegállók feliratainak elolvasása…
Okinawára 2 -3 órás repüléssel , olcsó járatokkal jutunk el a japán nagyvárosokból.
Japánban a közbiztonság kiemelkedően jó. Az emberek a szabályokat minden esetben betartják. Mis is feltétlenül tegyünk így, mert a rendőrség nem tesz kivételt a turistákkal. Munkakezdéskor és késő délután a városi közlekedési eszközök ijesztően zsúfoltak, kerüljük használatukat, ha nem szeretjük a tömeget.
A szigetország a Föld egyik legaktívabban rengő területe. Az épületek és a lakosság tagjai a földrengésre tökéletesen felkészültek, veszély esetén mindenképpen a helyi szabályokat és útmutatást kövessük.
Japánban a csapvíz iható, remek minőségű, a parkokban és közintézményekben ivókutak is vannak. Az egész ország kiemelkedően vigyáz a higiéniára, és az orvosi ellátás is rendkívül magas színvonalú. Biztosítás nélkül azonban rizikós elindulni, az ellátás ára magas.
Turistaként maximum 90 napon át vízummentesen tartózkodhatunk Japánban. A belépéshez kilépésig érvényes útlevél mellett kérhetnek igazolást a szállásfoglalásról, kifelé szóló repülőjegyről, utazási biztosításról vagy akár az utazás költségének fedezetéről (bankszámlakivonat, bankkártya vagy készpénz). Értékhatár nélkül lehet bevinni és kivinni készpénzt, de az 1 millió jen feletti értékű pénzösszegről nyilatkozni kell.
Kötelező oltás nincs, az ország egészségügyi helyzete kiváló.
A hálózati feszültség egyedülállóan 100 V (nem az amerikai kontinensen használt 110V). Kelet-Japánban 50 Hz, Nyugat-Japánban 60 Hz. A hálózati csatlakozóhoz (amerikai típusú) átalakítóra van szükség. A mobiltelefon hálózat nem GSM rendszerű, hanem 2 gigahertzes, így a legtöbb mobiltelefon készülékünk nem működik Japánban.
Japán pénzneme a jen (1USD=107JPY). A pénzváltás a szállodákban és városi pénzváltókban nehézkes (gyakran csak USD-t váltanak, eurót nem), és általában az árfolyamok sem olyan jók, mint a repülőtéren, így érdemes vagy már itthon, vagy érkezéskor a megfelelő összeget átváltani. Sok ATM vagy kártyaolvasó nem fogadja el a külföldi bankkártyákat, ezzel is számolnunk kell.
A Magyarország és Japán közötti időeltolódás télen + 8 óra, nyáron pedig + 7 óra.
1012 Bp., Attila út 121.
Nyitva: K, CS: 09.00-15.00
KÖVESSEN A FACEBOOKON IS!
Elfogadom az Adatkezlési Szabályzatban foglalt feltételeket.
© Copyright 2016 | Angkor Tours